Diari Oficial de la Generalitat Valenciana


Sumari del DOGV 8572, del 17-06-2019 (2019/5580)

RESOLUCIÓ de 28 de maig de 2019, del president de l'Agència Valenciana d'Avaluació i Prospectiva, per la qual s'aprova la convocatòria, corresponent a l'any 2019, d'avaluació per al seguiment d'ensenyaments universitaris oficials de grau, màster i doctorat en la Comunitat Valenciana, i s'estableixen els terminis, la documentació que cal aportar i el procediment que cal seguir.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8572

Data del DOGV
:   17-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5580


Data del document
:   28-05-2019

Organisme emissor
:   Agència Valenciana d'Avaluació i Prospectiva

Tipus de document
:   Resolució

Descriptors 

:   * centre d'ensenyament

RESOLUCIÓ de 28 de maig de 2019, del president de l'Agència Valenciana d'Avaluació i Prospectiva, per la qual s'aprova la convocatòria, corresponent a l'any 2019, d'avaluació per al seguiment d'ensenyaments universitaris oficials de grau, màster i doctorat en la Comunitat Valenciana, i s'estableixen els terminis, la documentació que cal aportar i el procediment que cal seguir. [2019/5580]  
  
El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, modificat pel Reial decret 861/2010, de 2 de juliol; el Reial decret 99/2011, de 28 de gener; el Reial decret 534/2013, de 12 de juliol; el Reial decret 96/2014, de 14 de febrer; el Reial decret 43/2015, de 2 de febrer, i el Reial decret 195/2016, de 13 de maig, estableix en el seu article 27 que una vegada iniciada la implantació dels ensenyaments corresponents als títols oficials inscrits en el Registre d'universitats, centres i títols (RUCT), l'Agència Nacional d'Avaluació de la Qualitat i Acreditació (ANECA) o els òrgans d'avaluació que la llei de les comunitats autònomes determine, duran a terme el seguiment del compliment del projecte contingut en el pla d'estudis verificat pel Consell d'Universitats.  
  
El Comité de Direcció de l'Agència Valenciana d'Avaluació i Prospectiva (AVAP), en la sessió del 9 de febrer de 2017, va aprovar el protocol d'avaluació per al seguiment d'ensenyaments universitaris oficials de doctorat en la Comunitat Valenciana, pel qual s'estableixen els criteris i el procediment per al seguiment dels ensenyaments universitaris oficials de doctorat inscrits en el RUCT que ha de realitzar l'AVAP.  
  
Aquest procés de seguiment té com a principal objectiu comprovar si la implantació del títol és adequada, es correspon amb els compromisos adquirits per la universitat i verificats per l'òrgan d'avaluació corresponent, i permet garantir l'adequada continuïtat d'aquest fins a la renovació de l'acreditació.  
Per a això, les universitats hauran de presentar la corresponent sol·licitud de seguiment dels seus títols d'acord amb les condicions establides en aquesta resolució.  
Vista la proposta de resolució del director general de l'Agència Valenciana d'Avaluació i Prospectiva, de data 15 de maig de 2019, i fent ús de les atribucions que em confereix l'article 7.2.c del Decret 6/2008, de 18 de gener, del Consell, pel qual s'aprova el Reglament de l'Agència Valenciana d'Avaluació i Prospectiva, resolc:  
  
  
Primer. Objecte  
L'objecte de la present resolució és l'establiment dels terminis, la documentació que cal aportar i el procediment per a la sol·licitud d'avaluació per al seguiment d'ensenyaments universitaris oficials de grau, màster i doctorat en l'àmbit de la Comunitat Valenciana.  
  
Segon. Àmbit d'aplicació  
El procediment i els terminis que s'estableixen en aquesta resolució seran aplicables als títols universitaris oficials de grau, màster i doctorat impartits en la Comunitat Valenciana per universitats públiques i privades que hagen finalitzat el seu segon o tercer any d'implantació, respectivament, incloses les titulacions universitàries oficials en què participen diverses universitats, sempre que la responsable administrativa d'aquestes siga una universitat pertanyent al sistema universitari valencià.  
Així mateix, també serà aplicable per a aquells títols universitaris oficials en què els seus informes definitius de renovació de l'acreditació establiren que haurien de sotmetre's a una avaluació per a seguiment finalitzat el curs 2017-2018.  
  
Tercer. Propòsits  
El procés de seguiment dels ensenyaments universitaris oficials de grau, màster i doctorat té com a propòsits:  
3.1. Assegurar la qualitat de les titulacions universitàries oficials oferides d'acord amb els nivells de qualificació establits i els criteris expressats en la normativa legal vigent.  
3.2. Garantir que la qualitat dels resultats obtinguts es correspon amb els compromisos adquirits i verificats per l'òrgan d'avaluació corresponent.  
3.3. Comprovar que la titulació universitària ha tingut un procés de seguiment apropiat i que s'ha utilitzat la informació quantitativa i qualitativa disponible per a analitzar el seu desenvolupament i generar les propostes de millora pertinents.  
3.4. Assegurar la disponibilitat i accessibilitat de la informació pública, vàlida, fiable, pertinent i rellevant que ajude en la presa de decisions dels estudiants i altres agents d'interés del sistema universitari d'àmbit nacional i internacional.  
3.5. Revisar la incorporació de les modificacions que les universitats han realitzat en la memòria amb posterioritat a la verificació del títol.  
3.6. Revisar la incorporació de les recomanacions incloses en els informes de verificació dels títols.  
3.7. Aportar recomanacions i/o suggeriments de millora per a la titulació.  
3.8. Proporcionar informació i evidències necessàries per a la posterior renovació de l'acreditació.  
  
Quart. Procediment d'avaluació  
L'avaluació per al seguiment dels ensenyaments universitaris oficials de grau, màster i doctorat comprén les fases següents:  
a) El procediment s'iniciarà mitjançant la presentació de l'oportuna sol·licitud dirigida a l'AVAP per les universitats interessades en la forma i terminis que s'estableixen en la present resolució.  
Així mateix, la universitat sol·licitant remetrà, a través de l'aplicació informàtica prevista a aquest efecte, l'informe anual de seguiment de cada títol de grau, màster o doctorat seguint el model establit pel protocol d'avaluació per al seguiment de títols de l'AVAP, juntament amb les evidències documentals necessàries que acrediten la informació continguda.  
La universitat remetrà l'adreça de la pàgina o pàgines web de la universitat on es trobe la informació pública disponible.  
b) L'AVAP elaborarà, d'acord amb el protocol aprovat pel Comité de Direcció de l'AVAP, una proposta d'informe d'avaluació que s'expressarà, en forma motivada, en termes favorables o desfavorables. La proposta d'informe serà remesa a la universitat sol·licitant perquè puga presentar-hi al·legacions en el termini de deu dies hàbils.  
  
c) Una vegada conclòs el citat termini i valorades, si escau, les al·legacions, l'AVAP elaborarà l'informe d'avaluació motivat que podrà ser favorable o desfavorable i el farà públic, i ho comunicarà a la universitat sol·licitant. En cas que en el procés de seguiment es detectaren deficiències que suposen un greu risc per a la qualitat mínima exigible, l'AVAP les traslladarà a la conselleria competent en matèria d'educació superior i al Consell d'Universitats a fi que es procedisca conforme al que s'estableix en el marc normatiu vigent.  
  
d) El termini màxim per a emetre l'informe d'avaluació per l'AVAP serà de sis mesos a comptar des de l'endemà de finalització del termini de presentació de sol·licituds.  
  
Cinqué. Presentació de sol·licituds  
El termini per a la presentació de les sol·licituds corresponents al procediment previst en la present resolució serà des de l'endemà de la seua publicació en el Diari Oficial de la Generalitat Valenciana i fins al 15 de juliol de 2019.  
La universitat sol·licitant haurà d'accedir a l'Oficina Virtual de l'AVAP, a través de la pàgina web de l'AVAP http://www.avap.es, i incloure a través d'aquesta l'autoinforme juntament amb totes les evidències previstes en el protocol d'avaluació per al seguiment de títols de grau i màster i en el protocol d'avaluació per al seguiment de programes de doctorat de l'AVAP.  
Així mateix, la universitat haurà de presentar una sol·licitud dirigida a l'AVAP per cada títol de grau, màster o doctorat que sol·licite la seua avaluació per al seguiment (annex I).  
Juntament amb la sol·licitud, la universitat haurà d'aportar l'imprés de pagament de la taxa corresponent (annex II) que haurà d'anar acompanyat del justificant d'abonament mitjançant transferència a l'AVAP de la corresponent taxa d'avaluació, individualitzat per a cada títol, prevista en la Llei de taxes de la Generalitat, per al seguiment d'ensenyaments universitaris oficials de grau, màster i doctorat. L'imprés per a realitzar el pagament de la taxa estarà disponible en la pàgina web de l'AVAP, http://www.avap.es.  
Si la documentació aportada durant el període de presentació de sol·licituds fora incompleta o continguera errors corregibles, es requerirà el sol·licitant perquè en el termini de deu dies hàbils esmene la falta, o adjunte els documents preceptius, amb l'advertiment que si no ho fera, se'l tindrà per desistit de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
  
Sisé. Efectes  
Aquest procediment tindrà caràcter oficial i produirà els efectes previstos en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, i en el Reial decret 99/2011, de 28 de gener, pel qual es regulen els ensenyaments oficials de doctorat.  
  
De conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé es podrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el president de l'Agència Valenciana d'Avaluació i Prospectiva, en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
València, 28 de maig de 2019. El president de l'Agència Valenciana d'Avaluació i Prospectiva: Vicent Marzà Ibáñez.